Vähem puht-psühholoogilisi eesmärke ja rohkem kultuuriloolist informatsiooni taotleb sakslase Paul Cohen-Portheimi England, die unbekannte Insel, mille väga hää ingliskeelne tõlge on ilmund Tauchnitzi seerias. Cohen-Portheimil on siiski oma psühholoogiline põhiidee, mis annab ühtlust kogu tema teosele. Ta näeb inglastes esijoones individualismi ja aristokraatia ideaale, mida säeb vastandiks kommunismile ja milles näeb Euroopa ainsat pääsu värviliste tõugude uputuse vastu. Viimane oleks endastmõistetav, niipea kui üle maailma pääseks maksvusele võrdsuse printsiip, mil puhul käputäis valgeid oleks võimetu kollase-, pruuni- ja mustanahaliste hulkade ees. Inglismaa kui suurim asumaade riik on Euroopa esivõitleja juhtiva koha säilitamiseks maakeral.